‘กรุงศรี’รุกเอสเอ็มอี ผ่อนลดค่างวด15%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารกรุงศรี อยุธยาปักเรือธงเอสเอ็มอี ออกสินเชื่อใหม่อัดตลาดกระเจิง
นายภูมิชาย วัชรพงศ์ ประธานคณะเจ้าหน้าที่ด้านลูกค้าธุรกิจเอสเอ็มอี ธนาคารกรุงศรีอยุธยา เปิดเผยว่า ยอมรับว่าการแข่งขันของตลาดสินเชื่อเอสเอ็มอี โดยเฉพาะธนาคารทหารไทยและกสิกรไทยที่ออกมาประชาสัมพันธ์และทำการตลาด ทำให้ลูกค้าเอสเอ็มอีรีไฟแนนซ์ออกไปบางส่วน แต่ก็มีจำนวนไม่น้อยที่รีไฟแนนซ์กลับเข้ามา เพราะเอาเข้าจริงเงื่อนไขไม่ตรงกับที่ต้องการ ดังนั้นเพื่อป้องกันลูกค้ารีไฟแนนซ์ออกไป ธนาคารได้ออก “สินเชื่อตามใจคุณ” ซึ่งยืดหยุ่นกับลูกค้าและเพิ่มความคล่องตัว 
ทั้งนี้ ลูกค้าที่ใช้เงินกู้ระยะยาวไม่เกิน 10 ล้านบาท สามารถขอสินเชื่อเพิ่มจากเงินกู้ที่ผ่อนคืนแล้วได้ ทั้งวงเงินกู้ระยะยาวเพิ่มเติม หรือวงเงินหมุนเวียนระยะสั้น (O/D หรือ P/N) เมื่อผ่อนชำระแล้ว 12 เดือนขึ้นไป ซึ่งลูกค้าเก่าไม่ต้องใช้เอกสารเพิ่มเติม โดยจะดูจากประวัติชำระหนี้ 
นอกจากนี้ ลูกค้าขอลดจำนวนเงินผ่อนลงได้ 15% จากค่างวดรายเดือนปกติ และผ่อนได้นานสูงสุด 10 ปี อีกทั้งทุกเดือน เม.ย. และ ธ.ค. ลูกค้าขอพักชำระเงินต้นได้เพราะอาจติดปัญหาเปิดเทอมบุตร ติดฤดูท่องเที่ยว หรือถ้าลูกค้าเจอปัญหาใดๆที่กระทบยอดขายจากเหตุการณ์ที่ไม่คาดคิด ให้สามารถปรับอัตราการผ่อนชำระให้สอดคล้องกับรายได้ได้อีกด้วย เพิ่มความเร็วรู้ผลอนุมัติใน 6 วัน รับเงินใน 10 วัน และเพิ่มศูนย์เอสเอ็มอีเป็น 20 แห่ง รับใบสมัครและอนุมัติในจุดเดียว คิดดอกเบี้ยในอัตราเอ็มแอลอาร์ และบวกสูงสุดไม่เกิน 2% 
ทั้งนี้ หลังจากทดลองทำตลาดโดยเชิญลูกค้า 800 ราย ตอบกลับมา 20% คิดเป็นวงเงิน 100 ล้านบาท จึงตั้งเป้าหมายสินเชื่อ 2,500 ล้านบาท ในจำนวนนี้จะเป็นลูกค้าใหม่ราวๆ 2030% ส่วนเป้าหมายสินเชื่อเอสเอ็มอีโดยรวมจะเติบโต 8% หรือ 1.36 หมื่นล้านบาท ทำให้ยอดคงค้างสิ้นปีจะอยู่ที่ 1.83 แสนล้านบาท ปัจจุบันมีส่วนแบ่งตลาด 7% เป็นอันดับ 6 ในตลาด
“ความต้องการสินเชื่อเริ่มขึ้นตั้งแต่ไตรมาส 3 และเดือน ม.ค. ยอดขอสินเชื่อเพิ่มขึ้น 2 เท่า จากช่วงเดียวกันปีก่อน โดยยอดอนุมัติอยู่ที่ 7080% เน้นขยายฐานเอสเอ็มอีรายเล็กมากขึ้น แต่ไม่ทำให้หนี้ที่ไม่ก่อให้เกิดรายได้เพิ่ม ขณะนี้มี หนี้เสียใหม่มีเพียง 35%” นายภูมิชาย กล่าว